input: KOMISIJOS REGLAMENTAS (ES) Nr. 1123/2014
  2014 m. spalio 22 d.
  kuriuo iš dalies keičiama Direktyva 2008/38/EB, nustatanti pašarų konkretiems mitybos tikslams tikslinio naudojimo sąrašą
  (Tekstas svarbus EEE)
  EUROPOS KOMISIJA,
  atsižvelgdama į Sutartį dėl Europos Sąjungos veikimo,
  atsižvelgdama į 2009 m. liepos 13 d. Europos Parlamento ir Tarybos reglamentą (EB) Nr. 767/2009 dėl pašarų tiekimo rinkai ir naudojimo, iš dalies keičiantį Reglamentą (EB) Nr. 1831/2003 ir panaikinantį Direktyvas 79/373/EEB, 80/511/EEB, 82/471/EEB, 83/228/EEB, 93/74/EEB, 93/113/EB, 96/25/EB bei Sprendimą 2004/217/EB (1), ypač į jo 10 straipsnio 5 dalį,
  kadangi:
  (1)
  Komisija gavo prašymą pagal Reglamento (EB) Nr. 767/2009 10 straipsnį konkretų mitybos tikslą „Vandens ir elektrolitų pusiausvyrai stabilizuoti ir fiziologiniam virškinimui gerinti“ ir konkretų mitybos tikslą „Inkstų funkcijai palaikyti, esant lėtiniam inkstų nepakankamumui“ suaugusiems šunims kaip tikslinėms rūšims įtraukti į Komisijos direktyvos 2008/38/EB (2) I priedo B dalyje pateiktą pašarų konkretiems mitybos tikslams naudojimo paskirčių sąrašą;
  (2)
  be to, Komisija pagal Reglamento (EB) Nr. 767/2009 10 straipsnį gavo prašymus pakeisti su konkrečiais mitybos tikslais „Širdies veiklos funkcijai palaikyti lėtinio širdies nepakankamumo atvejais“ ir „Inkstų funkcijai palaikyti, esant lėtiniam inkstų nepakankamumui“ susijusias sąlygas dėl gyvūnų rūšies ar kategorijos „Šunys ir katės“ ir konkretaus mitybos tikslo „Variui kepenyse mažinti“;
  (3)
  Komisija sudarė sąlygas visoms valstybėms narėms susipažinti su visais prašymais, įskaitant dokumentus;
  (4)
  Maisto grandinės ir gyvūnų sveikatos nuolatinis komitetas (toliau - Komitetas), įvertinęs su prašymais pateiktus dokumentus, pripažino, kad konkreti atitinkamų pašarų sudėtis atitinka šiuos konkrečius numatytus mitybos tikslus ir kad pašarai neturi neigiamo poveikio gyvūnų ir žmonių sveikatai, aplinkai ar gyvūnų gerovei. Todėl prašymai yra tinkami;
  (5)
  Komitetui atlikus vertinimą, konkretūs mitybos tikslai „Vandens ir elektrolitų pusiausvyrai stabilizuoti ir fiziologiniam virškinimui gerinti“ ir „Inkstų funkcijai palaikyti, esant lėtiniam inkstų nepakankamumui“ suaugusiems šunims turėtų būti įtraukti į naudojimo paskirčių sąrašą, o sąlygos, susijusios su konkrečiais mitybos tikslais „Širdies veiklos funkcijai palaikyti lėtinio širdies nepakankamumo atvejais“ ir „Inkstų funkcijai palaikyti, esant lėtiniam inkstų nepakankamumui“ dėl gyvūnų rūšies ar kategorijos „Šunys ir katės“ ir konkretaus mitybos tikslo „Variui kepenyse mažinti“ turėtų būti pakeistos. Dėl naujo įrašo „Vandens ir elektrolitų pusiausvyrai stabilizuoti ir fiziologiniam virškinimui gerinti“ konkretus mitybos tikslas „Vandens ir elektrolitų balansui stabilizuoti“ yra nebereikalingas ir turėtų būti ištrintas;
  (6)
  siekiant užtikrinti, kad būtų laikomasi didžiausio tam tikrų maistinių medžiagų kiekio reikalavimų, nurodytų kai kurių konkrečių mitybos tikslų „Pagrindinėse pašaro maistinės savybėse“, turėtų būti numatytas reikalavimas pateikti rinkai atitinkamą dietinį pašarą kaip visavertį pašarą. Šia nuostata taip pat būtų užtikrinamas saugus atitinkamo pašaro naudojimas;
  (7)
  Direktyvos 2008/38/EB su pakeitimais, padarytais Komisijos reglamentu (ES) Nr. 5/2014 (3), I priede nustatytas funkcinės grupės „žarnyno floros stabilizatoriai“ pašarų priedų įmaišymas, kaip nustatyta Europos Parlamento ir Tarybos reglamento (EB) Nr. 1831/2003 (4) I priede, į tam tikrą konkrečiam mitybos tikslui skirtą pašarą. Vis dėlto pašarų priedai, šiuo metu registruoti grupėje „mikroorganizmai“ ir kuriems taikoma pakartotinio leidimo išdavimo procedūra, kaip nurodyta Reglamento (EB) Nr. 1831/2003 10 straipsnyje, galėtų būti tokiu pačiu būdu įmaišomi į šiuos konkrečiam mitybos tikslui skirtus pašarus. Todėl dabartiniams grupės „mikroorganizmai“ pašarų priedams, kol jiems bus suteiktas pakartotinis leidimas, turėtų taip pat būti taikomas Direktyvos 2008/38/EB I priedas;
  (8)
  todėl Direktyva 2008/38/EB turėtų būti atitinkamai iš dalies pakeista;
  (9)
  kadangi saugos sumetimais nebūtina neatidėliotinai taikyti pakeitimų, susijusių su šiuo metu teisėtai rinkai teikiamais pašarais, tikslinga nustatyti pereinamąjį laikotarpį, per kurį suinteresuotieji subjektai galėtų pasirengti laikytis naujų reikalavimų;
  (10)
  šiame reglamente nustatytos priemonės atitinka Komiteto nuomonę ir nei Europos Parlamentas, nei Taryba joms neprieštarauja,
  PRIĖMĖ ŠĮ REGLAMENTĄ:
  1 straipsnis
  Direktyvos 2008/38/EB I priedas iš dalies keičiamas pagal šio reglamento priedą.
  2 straipsnis
  Į šio reglamento priedą įtrauktas pašaras, pagamintas ir paženklintas iki 2015 m. gegužės 12 d. ir kuris atitinka Direktyvą 2008/38/EB iki įsigaliojant šiam reglamentui, gali būti toliau tiekiamas rinkai ir naudojamas, kol pasibaigs esamos atsargos. Jeigu pašaras yra skirtas gyvūnams augintiniams, pirmesniame sakinyje nurodyta data yra 2016 m. lapkričio 12 d.
  3 straipsnis
  Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
  Šis reglamentas privalomas visas ir tiesiogiai taikomas visose valstybėse narėse.
  Priimta Briuselyje 2014 m. spalio 22 d.